BASES DE SUBVENCIÓNS PARA A REHABILITACIÓN DO PATRIMONIO HISTÓRICO CULTURAL, DIRIXIDAS ÓS CONCELLOS DA PROVINCIA, ANO 2016
ADMINISTRACIÓN LOCAL — Provincial — Deputación Provincial (Subvencións, 11/04/2016)

A Xunta de Goberno desta Deputación, na súa sesión ordinaria do 1 de abril de 2016, adoptou, entre outros, o seguinte acordo: No artigo 46 da Constitución española establécese que os poderes públicos garantirán a conservación e promoverán o enriquecemento do patrimonio histórico, cultural e artístico dos pobos de España e dos bens que o integran, calquera que sexa o seu réxime xurídico e a súa titularidade. Na Lei 7/1985, de 2 de abril, reguladora das bases do réxime local, no seu artigo 25 recóllese, entre as competencias propias dos concellos, a protección e xestión do patrimonio histórico e a conservación e rehabilitación da edificación, entre outros. Neste sentido, no artigo 4 da Lei 8/1995, de 30 de outubro, do patrimonio cultural de Galicia (LPCG), establécese a colaboración das corporacións locais na obriga de protexer, defender, realzar e dar a coñecer o valor cultural dos bens integrantes do patrimonio cultural de Galicia que se sitúen no seu termo municipal e adoptar, en caso de urxencia, as medidas cautelares necesarias para salvagardar os bens do patrimonio cultural de Galicia que visen o seu interese ameazado. A Deputación de Pontevedra ten, entre os seus obxectivos, a protección e conservación deste patrimonio, de xeito que establece as bases reguladoras de concesión de subvencións públicas dirixidas aos concellos da provincia, destinadas á recuperación e rehabilitación do patrimonio histórico-cultural existente na provincia. A Deputación concederá axudas económicas, en réxime de concorrencia non competitiva, para: a. A restauración de bens inmobles de titularidade municipal que teñan un recoñecido valor arquitectónico, histórico, artístico, paleontóloxico, arqueolóxico, etnográfico así como os conxuntos urbanos, sitios naturais, xardíns e parques que teñan valor artístico, histórico ou antropolóxico, dentro do ámbito territorial da provincia de Pontevedra. b. A adquisición de bens inmobles integrantes do patrimonio histórico da nosa provincia. Quedan comprendidas no ámbito desta orde, como actuacións subvencionables, aquelas propostas que consistan en: a) Obras de conservación, é dicir, aquelas que teñen como finalidade o mantemento do inmoble coas súas características e materiais orixinais. Consistirán en reparacións puntuais, substitucións concretas de elementos deteriorados e as que deriven das operacións de reparación dos danos habituais provocados polo paso do tempo ou polo seu uso característico. b) Obras de restauración, é dicir, as que teñan por obxecto a restitución ou o avance da imaxe e unidade do ben, a través de operacións de reintegración de elementos deteriorados, perdidos ou eliminados no seu momento cun criterio desafortunado ou erróneo, co fin de recuperar o carácter orixinal do inmoble e da súa función e que poden supoñer a execución de novas estruturas, peches, cubertas, ou outros elementos de entidade construtiva. As obras de conservación así como as obras de restauración subvencionadas ao abeiro desta convocatoria axustaranse aos criterios legais de actuación que se recollen no artigo 39 da LPCG, polo que se utilizarán criterios nos que se empreguen as solucións construtivas e de deseño tradicionais e orixinais, utilizando os materiais que lles son propios. Quedan excluídos desta convocatoria, e polo tanto non serán obxecto de subvención, os investimentos xa subvencionados, no mesmo exercicio, a través doutras convocatorias ou plans provinciais da institución provincial. A concesión das subvencións estará suxeita á dispoñibilidade orzamentaria, convocándose con cargo á aplicación 16/330.3360.762.01 do Orzamento da Deputación para o ano 2016 por un importe total de catrocentos mil (400.000,00) euros. Poderán solicitar estas subvencións todos os concellos da provincia de Pontevedra cun máximo de 50.000 habitantes que desexen acollerse a esta convocatoria. Os concellos e entidades interesadas poderán presentar unha única solicitude ao abeiro desta convocatoria, que se formalizará nos modelos normalizados que se facilitarán no Rexistro xeral do organismo provincial, no da súa sede de Vigo, no Servizo de Cultura e Lingua ou na páxina www.depo.es, á que se achegará ademais a seguinte documentación: a) Proxecto técnico ou, no seu caso, memoria descritiva da actuación que se pretende desenvolver. O proxecto técnico da actuación redactarase segundo o establecido no artigo 123 do Real decreto lexislativo 3/2011, de 14 de novembro, polo que se aproba o Texto refundido da Lei de contratos do sector público. b) Anexo fotográfico a cor que reflicta o estado real de conservación do inmoble e a súa localización. c) Orzamento detallado e totalizado (incluíndo as cantidades, os prezos unitarios e o IVE detallado) do investimento que se ha de realizar, asinado pola persoa representante. A entidade terá que solicitar, cando menos, tres ofertas de distintos provedores, no caso de que o gasto sexa superior a 50.000,00 euros, para realizar obras. d) Declaración na que conste se se solicitaron outras subvencións, axudas, ingresos ou recursos que financien o investimento obxecto de subvención. e) Declaración de que a entidade non está incursa en causas de incapacidade ou incompatibilidade para percibir axudas ou subvencións públicas e de aceptar as bases da convocatoria. f) Certificación ou declaración responsable de estar ao corrente das obrigas tributarias coa Axencia Estatal Tributaria, coa Seguridade Social, coa Facenda autonómica e coa Deputación. g) Certificación orixinal dos datos bancarios ou copia cotexada co nome da entidade local peticionaria. h) Documento acreditativo da titularidade do ben obxecto de restauración. No suposto de adquisición, rehabilitación e mellora de bens inventariables o beneficiario deberá destinar os bens ao fin concreto para o que se lle concedeu a subvención, durante un período non inferior a dez anos no caso de bens inscribibles nun rexistro público, nin a cinco para o resto dos bens (artigo 31.4 da Lei 38/2003, de 17 de novembro, xeral de subvencións (LXS)). Será responsabilidade do beneficiario a obtención das correspondentes licenzas, autorizacións ou permisos para a execución das obras obxecto da axuda. Se a solicitude non reúne os datos esixidos na convocatoria ou calquera dos previstos no artigo 70 da Lei 30/1992, de 26 de novembro, de réxime xurídico das administracións públicas e do procedemento administrativo común (LRXAP/PAC), requiriráselle ao interesado, de conformidade co establecido no artigo 71 da citada lei, para que nun prazo de 10 días hábiles emende as faltas ou presente os documentos preceptivos, indicándolle que, no caso de non o facer, terase por desistido da súa solicitude, arquivándose sen máis trámites. Estas bases reguladoras publicaranse no Boletín Oficial da Provincia de Pontevedra (BOPPO) e con posterioridade remitiráselle a convocatoria á Base de Datos Nacional de Subvencións (BDNS), que será a que lle dea traslado ao BOPPO do seu extracto, sen prexuízo da súa inserción na web www.depo.es e no taboleiro de anuncios. O prazo para a presentación de solicitudes empezará a partir do día seguinte ao da publicación do extracto da convocatoria no BOPPO e rematará o 30 de maio de 2016. Entregaranse no Rexistro xeral da institución provincial: A presentación da solicitude implicará que se autoriza á Deputación para o tratamento automatizado de todos os datos contidos nela. As solicitudes presentadas fóra do prazo establecido non serán admitidas nesta convocatoria. Un importe fixo de douscentos mil (200.000,00) euros repartirase de forma lineal entre os concellos da provincia que decidan acollerse a estas axudas. A cantidade restante, douscentos mil (200.000,00) euros, repartirase do seguinte xeito: Ao grupo 1, de ata 10.000 habitantes, aplícaselle unha porcentaxe do 20 %, polo que lle corresponden corenta mil (40.000,00) euros. Ao grupo 2, de 10.001 a 20.000 habitantes, aplícaselle unha porcentaxe do 40 %, polo que lle corresponden oitenta mil (80.000,00) euros. Por último, ao grupo 3, formado por 7 concellos de entre 20.001 e 50.000 habitantes, correspóndenlle oitenta mil (80.000,00) euros. Estas cantidades repartiranse entre os que forman o grupo en proporción ao 75 % da poboación e ao 25 % da superficie. Para estes efectos a poboación da entidade local que se terá en consideración será a última publicada polo INE na data de publicación destas bases no BOPPO. No suposto da non existencia de solicitudes por algún dos concellos incluídos nestes grupos procederase a unha nova redistribución das cantidades iniciais, trasladándollo aos concellos solicitantes para os efectos oportunos. A concesión destas subvencións é compatible con outras que se reciban para o mesmo fin, tendo en conta que o conxunto de todas elas en ningún caso poderá superar o 100 % do custo da actividade ou investimento que desenvolva o beneficiario. A instrución do procedemento de concesión de subvencións correspóndelle ao xefe do Servizo de Cultura e Lingua, quen realizará de oficio todas as actuacións que estime necesarias para a determinación, coñecemento e comprobación dos datos en virtude dos cales debe formularse a proposta de resolución, de conformidade co previsto no artigo 24 da LXS. As solicitudes de subvención para cada un dos programas valoraranse conforme aos criterios sinalados na base 5 pola Comisión de valoración, órgano colexiado composto por: Presidencia: o deputado de Cultura e Normalización Lingüística, Martha Cecilia Noelia Teresa Bashir Apreutesei Vogalía: Secretaría: un membro do funcionariado do Servizo de Cultura e Lingua actuará como secretario sen voto A Comisión de valoración poderá: 1. Acadar cantos informes estime necesarios para resolver 2. Emitir un informe a respecto das solicitudes de subvención As propostas de concesión de subvencións someteranse á aprobación do órgano competente. A resolución do procedemento notificaráselles aos interesados conforme ao previsto no artigo 58 da LRXAP/PAC. Logo de transcorridos seis meses a partir do día seguinte ao da finalización do prazo de presentación da solicitude sen notificarse a resolución os interesados estarán lexitimados para entender como desestimada por silencio administrativo a solicitude de subvención. Tal como se establece no artigo 64 do Regulamento da LXS (R. d. 887/2006, de 21 de xullo), unha vez notificada a resolución de concesión, despois da solicitude razoada, o beneficiario da subvención poderá solicitar a modificación do seu contido sempre que se manteña a finalidade da axuda, que poderá autorizarse sempre que non se danen dereitos de terceiros. Esta solicitude de modificación deberá presentarse no prazo dun mes desde a notificación da concesión e será obxecto de Resolución da Presidencia, logo da proposta previa da Comisión de valoración que deberá ter en conta as seguintes circunstancias: Os beneficiarios da subvención, logo de concedida, quedarán obrigados a destinar os fondos percibidos ao obxecto concreto para o cal se concederon, de acordo co proxecto achegado na solicitude. Unha vez notificada a aprobación das subvencións concedidas e realizado o investimento os beneficiarios deberán xustificalas antes do 30 de xuño de 2017. Para cobrar a subvención as entidades deberán presentar a seguinte documentación: a. Memoria xustificativa do cumprimento das condicións establecidas na solicitude de subvención, debidamente asinada, na que se indique o investimento realizado e os resultados obtidos. b. Orixinais ou copias cotexadas de facturas ou documentos análogos con valor probatorio no ámbito mercantil e administrativo polo importe da subvención concedida, indicando en cada factura o número de unidades, os prezos unitarios destas e mais o custo total de cada unidade ou, de ser o caso, deberán presentar a factura acompañada das correspondentes certificacións de obra aprobadas polo órgano competente. c. Conta xustificativa dos gastos, na que se determinará o custo ou gasto total da finalidade subvencionada, detallando as facturas ou documentos con valor probatorio no ámbito mercantil e administrativo, na que se poña de relevo que os gastos que figuran na antedita conta xustificativa se aplicaron á finalidade para a que foi concedida a axuda, indicando que o resto dos xustificantes da conta se encontran no domicilio da entidade beneficiaria a disposición da Deputación para o seu exame, tal como se establece na base 25.8.2. c das de execución do vixente Orzamento provincial. d. Os gastos xustificados deberán axustarse no posible aos conceptos incluídos no orzamento inicial, sen que se aboe máis que o importe xustificado co límite da subvención concedida. e. Acreditar a debida divulgación do financiamento por parte da institución provincial do investimento subvencionado, mediante soportes publicitarios, físicos ou telemáticos. f. Declaración de que non se recibiron outras subvencións de administracións públicas ou entidades privadas para a finalidade subvencionada ou, no seu caso, detalle do financiamento obtido e declaración responsable de que os ingresos non superan o custo da finalidade subvencionada. g. Para cobrar a axuda concedida as entidades deberán estar ao corrente das súas obrigas fiscais coa Axencia Estatal Tributaria, coa Facenda autonómica, coa Seguridade Social e coa Deputación, situación que determinará de oficio a propia institución. Para proceder ao pagamento poderase esixir un informe previo dun membro do equipo técnico provincial correspondente. Para pagar a subvención terase en conta o seguinte: O pagamento efectuarase por transferencia á conta bancaria indicada polo perceptor. Logo de vencido o prazo de xustificación sinalado na base oitava sen que a entidade beneficiaria presentase a documentación xustificativa, o Servizo de Cultura e Lingua requiriralle que a presente no prazo improrrogable de quince días. A falta de presentación da documentación neste prazo suporá a perda da subvención e demais responsabilidades previstas na LXS. As subvencións concedidas deberán devolverse ou reintegrarse nos seguintes casos: De acordo co establecido na base 16.2 das de execución do Orzamento para o ano 2016 e cumprindo o establecido no artigo 18 da LXS o órgano competente para a aprobación destas bases é a Xunta de Goberno. Contra estas bases e as resolucións administrativas que se adopten na súa execución poderá interpoñerse un recurso potestativo de reposición ante o órgano que as ditou no prazo dun mes, entendéndose como desestimado se transcorre este período de tempo sen contestar; neste caso poderá interpoñerse un recurso contencioso-administrativo ante o Xulgado do Contencioso-Administrativo, como se prevé no artigo 8 da Lei 29/1998, de 13 de xullo, da xurisdición contencioso-administrativa, no prazo de dous meses. Igualmente, contra esta resolución tamén poderá interpoñerse directamente o recurso contencioso-administrativo no prazo indicado. En todos os casos os prazos contaranse a partir do día seguinte ao da recepción da correspondente notificación ou da data na que o recurso de reposición se entende desestimado. Para o non disposto nestas bases contemplarase o establecido nas de execución do Orzamento xeral da Deputación para o exercicio 2016, na LXS e na demais lexislación de desenvolvemento.